שאלה: עשיית קעקוע למטרות חיוביות: לילה טוב, אני לא דתי, אבל אני משתדל לשמור על המצוות. זה לא קל לי כי אני חי בבית עם הורים חילונים לגמרי. אני רוכש כבוד עצום לכל המצוות ובכלל למסורת, אבל העניין הוא שיש מצוות ואיסורים שאני לא מצליח להבין מה ההגיון שבהם וזה די מקשה עליי למלא אותם. זה לא אומר שאני לא משתדל אבל זה קשה לי מאוד. בכל מקרה, זה קורה לי עם האיסור של הקעקוע. יש קעקוע שאני רוצה מאוד לעשות ואני הבנתי שיש איסור לעשות קעקוע, וזה נכתב במפורש. לפי מה שהבנתי- זה האיסור: "ושרט לנפש לא תיתנו בבשרכם וכתובת קעקע לא תיתנו בכם, אני אדוני". אז אפשר להבין מפה שאם עושים קעקוע אז זה למעשה חילול השם כי זה כאילו אני עושה לי אלילים. אז עכשיו אני אספר לך על הקעקוע שאני רוצה לעשות ולמה זה לא כל כך מובן לי כל העניין הזה- אני רוצה לעשות קעקוע של ציור של יעל (החיה). אני בן אדם מאוד לאומי, אני מאוד אוהב את ישראל, ובזמן האחרון אני מתחבר מאוד לעניין של הארץ ויישוב הארץ, וכל העניין של הארץ הוא בזמן האחרון מהווה חלק מאוד חשוב מכל האמונה שלי. היעל מבחינתי הוא חיה שמסמלת את הארץ. אני רוצה שיהיה עליי חותם נצחי של הארץ כדי שכל הזמן יחזק אותי בזמנים שאני אחלש מבחינת האמונה שלי. מפה התחיל העניין של לעשות קעקוע, לא כי רציתי סתם קעקוע. חשבתי מה יכול להיות סמל כזה של הארץ מבחינתי, ואז חשבתי על קעקוע. וחשבתי מה יכול להיות קעקוע שיהלום את המטרה הזו, וחשבתי על הרבה מאוד והגעתי למסקנה שיעל כי זה דבר מאוד ברור, והוא מסמל את הטבע שזה משהו חשוב מאוד. בנוסף, זו חיה מאוד נפוצה בנגב שזה איזור שאני מאוד אוהב אבל לא משנה. אז השאלה שלי היא כזו- אם המטרה שלי בקעקוע הזה היא בסופו של דבר חיובית, האם זה בכל זאת אסור? ושאלה כללית אבל יותר מורכבת- אם איסור נכתב במפורש כמו במקרה זה, אבל מתוך כוונה ברורה (של חילול השם), אם אני עושה משהו שנוגד את האיסור אבל מתוך מטרה אחרת, האם זה נחשב חטא? כי באמת שאני מאמין ב-ה, ואין לי שום כוונה שהקעקוע הזה יהיה כעבודה זרה, ואני יודע שזה לא יהיה. אז אני מקווה שהסברתי את עצמי נכון, ואני מקווה שאתה תוכל לענות לי על השאלה הזו. שיהיה לילה טוב ושבת
תשובה: ב"ה שמחתי מאוד לקרוא את מכתבך, ולראות כמה אתה רוצה בדברים חשובים כל כך. אהבת הארץ שבך היא ממש דבר נפלא, והלואי שכולם יזכו לחוש כל כך את הרצון לארץ ישראל שלמה. אחד מהדברים החשובים שאנו צריכים תמיד לזכור, זה שאנו בנים של ה'. ה' ברא אותנו ונתן לנו את התורה בה יש הדרכה מפורטת כיצד אנו נזכה להתקרב אליו יתברך, לעבוד אותו ולהתקדם. כל דבר שאנו עושים לפי התורה אנו זוכים להתקדם בו, וליהפך להיות יותר טובים ויותר שלמים, וממילא גם זוכים על כך לשכר אין סופי. הרצון להתקדם הוא העיקר בחיים, והוא קיים אצל כל אחד. אלא שלפעמים אנשים לא כל כך יודעים איך לממש את הרצון הזה, ואז במקום להתקרב הם מתרחקים. ישנם אנשים שרוצים להרגיש שהם קרובים לה', ולכן הם לוקחים סמים, והסמים נותנים להם תחושה רוחנית, משכיחים מהם את הדאגות, ונותנים להם אפשרות להרגיש קרובים לה'. אך באמת בדרך זו אנו יודעים שהאדם לא מתקדם אלא רק נסוג אחורה, הוא שוקע בדמיונות בלי בסיס, והסם רק מזיק לו. התורה כולה היא מתנה שה' נתן לנו, מתנה נפלאה של הדרכה מדוקדקת איך להתקרב לה' בדרך הנכונה. לצערי הרב לפעמים ישנם אנשים שחושבים שההתקרבות שלהם תגיע בדרך אחרת מהכוונת התורה, מתוך הבנה שלהם בעצמם ובכלל, ובסופו של דבר במקום להתקרב הם מתרחקים עוד ועוד. לכן חשוב מאוד לדעת להיות צמוד להדרכת התורה ובה להשתדל בכל מאודנו לדבוק ולהתקדם, לעשות עוד מאמצים ועוד השתדלויות לעשות את הדברים בשלמות הגדולה ביותר ואז זוכים להתקדמות הגדולה ביותר. אחד מהדברים החשובים שאנו צריכים להתרגל אליהם זה שאנו קדושים, שה' בחר בנו מכל העמים ונתן לנו את התורה, ואנו זוכים לגלות את ה' במעשים שלנו, ובגוף שלנו להידבק בה'. בשימוש בגוף הזה שלנו אנו יכולים לבחור בדרכים שונות, דרכים שירימו אותנו ודרכים שעלולות לפגוע בנו ולהרחיק אותנו מה'. ולכן חשוב שנבחן בתורה איך להשתמש נכון בגוף הזה. כל המצוות שאנו עושים הן על ידי הגוף. במעשי המצוות האלו אנו מתקדמים ומקדשים עוד את הגוף שלנו, שנהיה עוד יותר קדוש. ואם האדם חס ו חוטא במעשה עבירה הוא פוגם בגוף שלו. ידוע על גדולי הצדיקים שזכו שהגוף שלהם היה כל כך קדוש, שאפילו שעברו שנים אחר שהם נפטרו מהעולם, הגוף שלהם לא נפגע כלום, לא נגעו בהם תולעים והגוף נשאר טהור ושלם כמו שהיה ברגע הפטירה. כשאדם עושה כתובת קעקע, גם אם היא עם דברים לא רעים, הוא פוגע בגוף שלו, ובגוף שה' נתן לו. הדבר דומה לאדם שהורס מתנה שניתנה לו, או משתמש בה באופן בזוי בעיני הנותן, הם יש עלבון גדול מכך? כתובת קעקע אסורה, ולא משנה איזה, היא פוגעת בקדושה של היהודי, פוגעת בגוף היהודי שהוא קדוש, והיא מרחיקה את האדם מה'. חבל מאוד להתחיל עם דברים כאלו. במקום דרך זו, חשוב להתקדם על פי הדרכת התורה, בהתחזקות בלימוד תורה ובקיום מצוות. אתה רוצה לחזק את הקשר לארץ ישראל? למד עליה, טייל בה, וכך תתחבר אליה יותר ויותר, והיא לעולם לא תתנתק מימך. בהצלחה רבה הרב יצחק גרינבלט Zahig1 gmail.com